
AVIZ
asupra propunerii legislative pentru înfiinţarea Direcţiei pentru medicină sportivă în cadrul Ministerului Tineretului şi Sportului şi pentru adoptarea unor măsuri privind organizarea şi funcţionarea Institutului Naţional de Medicină Sportivă, a policlinicilor teritoriale şi a cabinetelor de medicină sportivă
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru înfiinţarea Direcţiei pentru medicină sportivă în cadrul Ministerului Tineretului şi Sportului şi pentru adoptarea unor măsuri privind organizarea şi funcţionarea Institutului Naţional de Medicină sportivă, a policlinicilor teritoriale şi a cabinetelor de medicină sportivă, trimisă cu adresa Pl-x. 636 din 15 decembrie 2009, înregistrată cu nr. 1118 din 15 decembrie 2009.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată a respins, propunerea legislativă în şedinţa din 24 noiembrie 2009.


Potrivit prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut propunerea legislativă în şedinţa din 2 februarie 2010.


Propunerea legislativă are ca obiect de reglementare adoptarea unor măsuri în domeniul medicinii sportive, prin înfiinţarea unei direcţii pentru medicină sportivă în cadrul Ministerului Tineretului şi Sportului şi prin transferarea atribuţiilor în domeniu de la Ministerul Sănătăţii în cadrul Ministerului Tineretului şi Sportului. 
Membrii Comisiei au examinat propunerea legislativă supusă avizării, expunerea de motive, avizul favorabil, cu propuneri şi observaţii, al Consiliului Legislativ nr. 899 din 30 iulie 2009 şi punctul de vedere al Guvernului transmis prin adresa nr. 2351 din 15 septembrie 2009, prin care nu se susţine adoptarea propunerii legislative.


În urma dezbaterilor, Comisa juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative.


În raport de obiectul şi conţinutul reglementării, propunerea legislativă face parte din categoria legilor ordinare.

